คณะกรรมการสิ่งแวดล้อมแห่งชาติออกมาตรการแก้ไขปัญหาสถานการณ์ฝุ่นละออง PM 2.5 ในพื้นที่เสี่ยงแบบรายวัน กำชับตรวจวัดควันดำบนท้องถนนและเข้มงวดการเผาทั่วประเทศ
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดเผยว่า ที่ประชุมคณะกรรมการสิ่งแวดล้อมแห่งชาติที่มีพลเอกประวิตร วงษ์สุวรรณ รองนายกรัฐมนตรี เป็นประธาน ได้ออกมาตรการแก้ไขปัญหาฝุ่นละออง PM2.5 ตามสถานการณ์แบบรายวัน โดยเฉพาะพื้นที่เสี่ยงที่มีจะมีมาตรการบริหารจัดการแบบเข้มข้น พร้อมกันนี้ยังมีมติในการเพิ่มจุดตรวจวัด พร้อมๆ กับการเพิ่มปริมาณเครื่องมือตรวจวัดควันดำ ห้ามรถควันดำวิ่งในพื้นที่กรุงเทพมหานครและปริมณฑล ขณะที่ภาคส่วนที่เกี่ยวข้องได้ร่วมกันแก้ไขปัญหาอย่างจริงจังทั้งการตรวจตรารถควันดำของตำรวจจราจร และกรมการขนส่งทางบก อีกทั้งกรมฝนหลวงและการบินเกษตรทำฝนหลวงทำให้มีฝนตกบางพื้นที่ช่วยให้สถานการณ์ดีขึ้น          นายวราวุธ ศิลปอาชา กล่าวอีกว่า ในการประชุมดังกล่าวรองนายกรัฐมนตรี ได้แสดงความห่วงใยคุณภาพชีวิตของชาวกรุงเทพมหานครที่เผชิญกับฝุ่นควันจึงกำชับให้ทุกภาคส่วนเข้าไปดูแลสถานการณ์อย่างใกล้ชิด พยายามลดผลกระทบที่เกิดขึ้นกับประชาชนให้น้อยที่สุด โดยหลังจากนี้จะประเมินผลการดำเนินงานในการลดค่าฝุ่นละอองที่เกิดขึ้นในแต่ละวัน พร้อมขอความร่วมมือประชาชนตรวจสอบคุณภาพของเครื่องยนต์ ท่อไอเสีย รวมถึงงดการเผาในที่โล่งซึ่งแต่ละพื้นที่จะมีผู้ว่าราชการจังหวัดบริการจัดการปัญหาอย่างทันท่วงที